ከነዚህም ቅዱሳት ቅርሶች ዋናው ግማደ መስቀል እንደሆነ ለመገመት ይቻላል። ጥያቄው እንግዲህ “ያ መስቀል ዛሬ የት ነው?” የሚል ነው። ኢየሱስ በተሰቀለ ጊዜ መስቀሉ እንደ ጠላት ይታይ እንደሆነ ነው እንጂ እንደ ዛሬው ይከበር አይመስለኝም። ለምሳሌ ዛሬ አንድ ሰው በጥይት ተደብድቦ ቢሞት የሟቹ ቤተ ዘመዶች፥ “ያንን ጠመንጃ አታሳዩን” ቢሉ እንጂ “ለማስታወሻ ስጡን” ይሉ አይመስለኝም። በዚህ ሁኔታ ኢየሱስም የተሰቀለበት እንጨት (ለጊዜው) እዚያው ወድቆ ቀርቷል። ቦታው የወንጀለኞች መስቀያ ስለነበረ እዚያው ቦታ ሌሎች ብዙዎች መስቀሎችም አይጠፉም። አንዳንዶቹም ብዙ ወንጀለኞች በየጊዜው ተሰቅለውባቸው ይሆናል። ኢየሱስ የተሰቀለ ዕለት እንኳን ሁለት ሰዎች (ፊያታዊ ዘየማንና ፊያታዊ ዘፀጋም) አብረውት በዚያው ሰዓት ተሰቅለዋል።
